- Det mærkes lidt irriterende, men det går hurtigt over, så det er nemt nok. 10-årige Sigurd Skomager var en af de mange, der onsdag blev testet for corona i Thyhallen i Thisted. Region Nordjylland startede i lørdags massetestningen af borgerne i de syv nedlukkede kommuner. Indtil videre fokuserer regionen på Thisted og Frederikshavn kommuner. - Vi har til og med tirsdag testet 29 procent af borgerne i Frederikshavn Kommune og 40 procent i Thisted Kommune, fortalte Jan Nybo, der er regionens testchef, til TV2 Nord onsdag ved middagstid, da han var på besøg i Thyhallen for at sikre sig, at tingene forløb som planlagt. Region Nordjylland har et mål om, at over 200.000 borgere lader sig teste for corona svarende til 75 procent af borgerne i de syv berørte kommuner. Indtil onsdag morgen var der testet godt 35.000 borgere i Frederikshavn og Thisted kommuner. Regionens testchef er optimist med henblik på at nå målet, og da TV2 Nord var på besøg i Thisted onsdag, var opbakningen stor. I videoen ses Sigurd Skomager, Naja Skomager, Henny Nielsen (billedet), Dara Shekho og Maren Pedersen: I øjeblikket kan regionen teste 13.500 borgere om dagen, men fra mandag i uge 47 er testkapaciteten over 18.000 pr. dag, hvilket skyldes hjælp fra de øvrige regioner. Senest kom der yderligere ti ansatte fra Region Hovedstaden - selvom man fortsat har et højt smittetal i særligt de københavnske vestegnskommuner. I næste uge flytter massetestningen til tre andre kommuner i Nordjylland. Det drejer sig om Læsø, Hjørring og Jammerbugt kommuner.
Region Nordjylland satser på, at tre ud af fire borgere i de nedlukkede kommuner frivilligt åbner munden og lader sig teste inden udgangen af november.